**NOTĂ INFORMATIVĂ**

**la proiectul Ordinului pentru modificarea Instrucțiunii cu privire la evaluarea candidaților la funcția de director al instituției de învățământ general și profesional tehnic, aprobată prin ordinul ministrului educației, culturii și cercetării nr. 409/2020**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul actului normativ este elaborat de către Ministerul Educației și Cercetării al Republicii Moldova, în conformitate cu pct. 401 din Regulamentul cu privire la organizarea și desfășurarea concursului pentru ocuparea funcției de director și director adjunct în instituțiile de învățământ general aprobat prin ordinul ministrului educației nr. 163/2015 și pct. 40 din Regulamentul cu privire la organizarea și desfășurarea concursului pentru ocuparea funcției de conducere în instituțiile de învățământ profesional tehnic, aprobat prin ordinul ministrului educației nr. 673/2015. |
| **2. Condițiile ce au impus elaborarea proiectului de act normativ și finalitățile urmărite** |
| Instrucțiunea cu privire la evaluarea candidaților la funcția de director al instituției de învățământ general și profesional tehnic a fost aprobată prin ordinul ministrului educației, culturii și cercetării nr. 409/2020.  În procesul organizării și desfășurării evaluării (testării) candidaților admiși la concursurile pentru ocuparea funcției de director al instituției de învățământ general și profesional tehnic au apărut unele probleme privind aplicarea unor prevederi ale Instrucțiunii (coordonarea testării, înregistrarea testării, perfectarea actelor finale ale testării etc.).  Totodată, menționăm că datele statistice procesate confirmă că 57% din candidați utilizează mai puțin de 20 de minute din timpul acordat pentru scrierea testului, la fel odată cu plasarea publică a tuturor itemilor, candidații sunt încurajați și au la dispoziție toată informația pentru a se pregăti și a susține proba scrisă. Pe cale de consecință, o altă modificare se referă la majorarea numărului de itemi la care va răspunde candidatul la această etapă.  De asemenea, a apărut și necesitatea modificării Instrucțiunii în scopul perfecționării acesteia, eliminării ambiguităților, clarificării și concretizării unor prevederi.  Având în vedere cele menționate se impune raționalizarea și modernizarea dispozițiilor actuale ale Instrucțiunii și asigurarea unei securități juridice mai mari a procesului de evaluare (testare) a candidaților admiși la concursurile pentru ocuparea funcției de director al instituției de învățământ general și profesional tehnic. |
| **3. Principalele prevederi ale proiectului și evidențierea elementelor noi** |
| Proiectul ordinului prevede operarea următoarelor modificări principale:   * excluderea coordonării testării cu Ministerul Educației și Cercetării sau ministerul de resort;   **-** în cazul participării la un nou concurs pentru ocuparea funcției de director al unei instituții de tipul instituției pentru care a fost promovat anterior testul, candidatul are dreptul să participe la o nouă testare, rezultatele căreia sunt definitive, iar rezultatele anterioare ale testării își pierd valabilitatea;  **-** majorarea numărului de întrebări de la 20 la 25;  - afișarea pe ecran, la expirarea timpului alocat testării sau la finalizarea rezolvării testului, a numărului de puncte acumulat de către candidat pentru răspunsurile la itemi, reușita în procente (%) și punctajul acordat pentru fiecare item (marcat cu 1, în cazul răspunsului corect și marcat cu 0, în cazul răspunsului incorect);   * întocmirea actelor referitoare la testare; * accesul organizatorului concursului la procesul-verbal privind rezultatele candidaților la testare; * concretizarea unor prevederi prin eliminarea ambiguităților, etc. |
| **4. Fundamentarea economico-financiară** |
| Pentru implementarea prevederilor proiectului nu sunt necesare mijloace financiare suplimentare.  Cheltuielile pentru organizarea concursului (publicarea anunțului succint, informației privind concursul) sunt suportate de organizatorul concursului, iar cheltuielile pentru participare la concurs (deplasarea la locul de desfășurare a concursului (inclusiv a testării candidaților), utilizarea mijloacelor de comunicare, autentificarea copiilor de pe documente etc.) sunt suportate de participanții la concurs. |
| **5. Modul de încorporare a actului în cadrul normativ în vigoare** |
| Proiectul ordinului se încorporează în sistemul actelor normative și nu va necesita modificarea altor acte normative. |
| **6. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, proiectul ordinului se plasează pe pagina web oficială a Ministerului Educației și Cercetării www.mec.gov.md, compartimentul Transparența decizională. |

**Ministru Anatolie TOPALĂ**